ยูเอ็นเริ่มภารกิจอพยพประชาชนออกจากโรงงานเหล็กเมืองมาริอูโพล  
Pelosi, Democratic lawmakers meet with President Zelenskyy in Kyiv  
สหประชาชาติร่วมมือกับคณะกรรมการกาชาดระหว่างประเทศ และเจ้าหน้าที่ของรัสเซียและยูเครน เพื่อเริ่มภารกิจอพยพประชาชนออกจากโรงงานเหล็ก อซอฟสตาล (Azovstal) เมื่อวันเสาร์ที่ผ่านมา แต่ทางสำนักงานเพื่อความร่วมมือด้านกิจการมนุษยธรรมของยูเอ็นมิได้ระบุรายละเอียดเพิ่มเติม เนื่องจากเกรงว่าจะเป็นอันตรายต่อภารกิจในครั้งนี้ ประธานาธิบดียูเครน โวโลดิเมียร์ เซเลนสกี ทวีตข้อความว่า "ประชาชนชุดแรกราว 100 คนถูกนำตัวไปยังพื้นที่ในการดูแลแล้ว" และว่า "ขอขอบคุณต่อคณะทำงานชุดนี้" ซึ่งร่วมมือกับยูเอ็นเพื่ออพยพประชาชนออกมา อย่างไรก็ตาม เจ้าหน้าที่เชื่อว่ายังคงมีประชาชนหลบซ่อนอยู่ที่โรงงานดังกล่าวราว 2,000 คน โดยใช้วิธีหลบตามโครงข่ายอุโมงค์และเส้นทางลับที่สลับซับซ้อนภายในโรงงานเหล็กแห่งนี้ซึ่งตกอยู่ในวงล้อมของทหารรัสเซีย รัสเซียยึดเมืองมาริอูโพลไว้ได้หลังระดมโจมตีอย่างต่อเนื่องเป็นเวลาหลายสัปดาห์ ซึ่งเจ้าหน้าที่ยูเครนคาดว่ายังคงมีประชาชนหลบอยู่ในเมืองนี้ราว 100,000 คน ขณะเดียวกัน มีรายงานว่ากองทัพรัสเซียเริ่มการโจมตีครั้งใหม่บริเวณชายฝั่งภาคใต้ของยูเครนและเมืองอุตสาหกรรมสำคัญทางภาคตะวันออก ประธานาธิบดีเซเลนสกีกล่าวปราศรัยในคืนวันเสาร์ เตือนว่ากองทัพรัสเซียกำลังเตรียมการโจมตีรอบใหม่ทางภาคตะวันออก พร้อมทั้งกล่าวไปถึงทหารรัสเซียว่าให้ยุติการต่อสู้ในยูเครน เพราะจะมีทหารรัสเซียต้องล้มตายอีกหลายพันคน